Tshwane verdien lof vir vinnige herstel van krag | Netwerk24
Tshwane verdien lof vir vinnige herstel van krag
Deur Ben Pieterse, Kiesersstraat, Rietondale 17 April 2021 05:07
Dis Dinsdagmiddag 15:55. My rekenaarskerm word skielik donker.
Kragonderbreking! Wat kan die probleem wees? Beurtkrag, kabels wat nuwe eienaars kry of die kragboks wat ingee? Geeneen daarvan nie. Slegs my woning en dié van my buurman se krag is af. Roetinetoetse word gedoen – alles klop, maar geen krag. Wat nou gedoen?
Hier is die goue veertjie – ek besluit om maar die probleem aan te meld en 19:22 SMS ek "power" na die Tshwane-metroraad se selfoonnommer met my rekeningnommer.
Binne vyf sekondes ontvang ek 'n verwysingsnommer en 19:42 'n persoonlike oproep van Wendy by die Tshwane-metroraad.
Sy verneem na my probleem en ek lig haar in. Wendy verseker my dat hulle hul bes gaan doen om die probleem so gou moontlik op te los, hoewel hulle baie besig is.
Dis 23:02. Die metroraad se werkspan daag op en los die probleem op.
Bye het nes gemaak in die verspreiderboks bo-op die paal in die straat wat 'n kortsluiting veroorsaak het.
Woensdagoggend ontvang ek 'n oproep van Josinah van die Tshwane-metroraad om te verneem of my probleem met die krag opgelos is.
'n Kompliment is 'n kompliment en daar is nie klein of groot komplimente nie, maar hierdie een wil ek graag aan die groot klok hang: Dankie, Tshwane-metroraad, ek is waarlik beïndruk met jou diens. Hou so aan!